14-jarige sterf ná hoof hom glo aanrandArgieffoto ŉ 14-jarige skolier wat in die hospitaal opgeneem is nadat sy skoolhoof hom glo aangerand het omdat hy na bewering R150 gesteel het, het aan sy beserings beswyk. Die departement van gesondheid in Mpumalanga het Maandag bevestig Siphamandla Choma is oorlede. Die hoof van Manyano Primary School in Middelburg is van wangedrag aangekla en het Vrydag vir die eerste keer voor ŉ dissiplinêre verhoor verskyn. Maroela Media het vroeër berig die tiener is verlam gelaat ná die aanranding. Hy is Sondagaand in die hospitaal oorlede. Die departement het gesê ŉ nadoodse ondersoek sal gedoen word om “die ware oorsaak van sy afsterwe te bepaal”. Regina Mhaule, LUR vir onderwys, en Gillion Mashego, LUR vir gesondheid, het hul medelye aan die familie, die skool en almal wat deur die voorval geraak word, betoon.